b'\n_START_ARTICLE_\nElektromagnetska sila\n_START_PARAGRAPH_\nElektromagnetska sila (kratica EMS) jedno od temeljnih me\xc4\x91udjelovanja elementarnih \xc4\x8destica, opisano Maxwellovim objedinjenjem elektri\xc4\x8dne i magnetske sile. Primjer je elektrostati\xc4\x8dka sila izme\xc4\x91u nabijenih \xc4\x8destica koja proizlazi od izmjene virtualnih fotona. Jakost te sile karakterizirana je bezdimenzionalnom\xc2\xa0konstantom fine strukture, \xce\xb1\xc2\xa0= 1/137. Ta je jakost, a time i brzina elektromagnetskih procesa, smje\xc5\xa1tena izme\xc4\x91u jakih i slabih me\xc4\x91udjelovanja. Na fundamentalnijoj ljestvici energija, dostupnoj modernim\xc2\xa0akceleratorima \xc4\x8destica, elektromagnetska sila objedinjena je sa slabom silom u elektroslabu silu. Pritom je\xc2\xa0kvantna elektrodinamika, kao uspje\xc5\xa1na teorija elektromagnetskoga me\xc4\x91udjelovanja, bila uzorom formulaciji\xc2\xa0elektroslabe teorije.  Elektromagnetska sila je sila kojom elektromagnetsko polje djeluje na elektri\xc4\x8dno nabijene \xc4\x8destice. Elektromagnetska sila dr\xc5\xbei zajedno elektrone i protone u atomima, te atome u molekulama.\n_START_SECTION_\nPregled\n_START_PARAGRAPH_\nElektromagnetska sila je jedna od \xc4\x8detiri osnovne sile. Ostale fundamentalne sile su: jaka nuklearna sila (koja dr\xc5\xbei zajedno kvarkove, zajedno sa ostatkom jake sile,rezidualnom jakom nuklearnom silom koja na okupu dr\xc5\xbei nukleone) i tako tvori atomsku jezgru, slaba nuklearna sila (koja uzrokuje neke oblike radioaktivnog raspada) i sila gravitacije. Sve su ostale sile potje\xc4\x8du od ove \xc4\x8detiri fundamentalne sile._NEWLINE_Elektromagnetska sila je odgovorna za prakti\xc4\x8dki sve doga\xc4\x91aje koji se zbivaju u svakodnevnom \xc5\xbeivotu uz jednu iznimku, gravitaciju. Ugrubo govore\xc4\x87i, sve sile uklju\xc4\x8dene u me\xc4\x91udjelovanja izme\xc4\x91u atoma mo\xc5\xbeemo pratiti do elektromagnetske sile koja djeluje na protone i elektrone unutar atoma. To uklju\xc4\x8duje sile koje smo iskusili "guraju\xc4\x87i" ili "vuku\xc4\x87i" uobi\xc4\x8dajene materijalne stvari, koje dolaze od unutarmolekularnih sila izme\xc4\x91u pojedina\xc4\x8dnih molekula u na\xc5\xa1im tijelima i onih u objektima. Tu tako\xc4\x91er spadaju kemijski fenomeni, koji nastaju u me\xc4\x91udjelovanjima izme\xc4\x91u elektronskih orbitala.'